ከመኮንኖቹ አንዱ የነበሩት ሻለቃ ዳዊት ወልደጊዮርጊስ፣ ከግራዝማቹ ጋር ስላሳለፉት ቆይታ ምስክርነት ሲሰጡ፣ ‘… በጥንቃቄ ካዳመጡን በኋላ – የጭን ገረድ ምን እንደሆነ ታውቃላችሁ? አሉን፤ በአገራችን ባህል ሲያስፈልግ እንደሚስት፣ ሲያሻም እንደ ሠራተኛ የምታገለግል ናት፤ ያ ማለት እኔ ነኝ፡፡ አንድ ጊዜ ሚኒስትር ነበርኩ፤ አሁን ደግሞ ችላ ተብዬ በአማካሪነት አለሁ፡፡ እንደእውነቱ ከሆነ ሥራ የለኝም፡፡ የሚያዳምጠኝም የለ፣ ንጉሱንም አልፎ አልፎ ነው የማገኛቸው – በማለት ስለወደፊቷ ኢትዮጵያ ረዘም ያለ ንግግር ካደረጉልን በኋላ – እኔ በአዝጋሚ ለውጥ እንጂ በአብዮት አላምንም፤ ለእናንተ ለወጣት መኮንኖች የምሰጣችሁ ምክር፤ በስሜት እንዳትገፋፉና ረጋ እንድትሉ ነው!’ ማለታቸውን የደም ዕንባ በተሰኘ መጽሐፋቸው አስፍረዋል፡፡
